
        SINOPSI 


         


        Insomni és un poema llarg dividit en vuit parts, en què el poeta exposa els seus pensaments en una nit d'insomni, adreçant-se sovint a la seva filla. A banda de l'interès sostingut i l’organicitat de l'obra, el jurat del LXII Premi de poesia Ausiàs March ha valorat especialment la destresa amb què l'autor combina les tirades d'alexandrins amb alguns passatges en prosa. El llibre inclou un epíleg en què l’autor dona detalls de la gènesi de l’obra. 


        Tot sembla estar tranquil com una veritat 


        immutable, és a dir, com una gran mentida 


        oculta en el revers sinistre d’un miratge. 


        Tot sembla estar tranquil, regit en aparença 


        per un ordre discret de plàcides rutines, 


        fins que aixequen el vol els neguits que m’habiten. 


        Tot sembla estar tranquil, captiu d’un son profund, 


        si no fos que un exèrcit de silencis frenètics 


        cavalca cap als marges altius del full en blanc 


        que jau sobre la taula, reclamant el seu dret 


        a il·luminar la nit a colps de mots encesos. 

      

    
  
    
      

         


        SALVADOR ORTELLS MIRALLES 


         


        INSOMNI 


         


        LXII PREMI DE POESIA 


        AUSIÀS MARCH DE GANDIA 


         


         


        Edicions 62 

      

    
  
    
      

         

        

          A Rosario Miralles i a Sara Ortells 

        

      

    
  
    
      

         

        

          Que aquestes fondes hores no es fonguin amb el dia! 


           


          WILLIAM ROSE BENÉT, «Nit» 

        Tot sembla estar tranquil com una veritat 


        immutable, és a dir, com una gran mentida 


        oculta en el revers sinistre d’un miratge. 


        Tot sembla estar tranquil, regit en aparença 


        per un ordre discret de plàcides rutines, 


        fins que aixequen el vol els neguits que m’habiten. 


        Tot sembla estar tranquil, captiu d’un son profund, 


        si no fos que un exèrcit de silencis frenètics 


        cavalca cap als marges altius del full en blanc 


        que jau sobre la taula, reclamant el seu dret 


        a il·luminar la nit a colps de mots encesos. 


        I també a incendiar-la. Fins al cim absolut. 


        ¿On és, però, l’espurna que fa saltar la flama? 


        He regirat amb fúria tots els racons de l’ànima, 


        he buidat els calaixos tancats de la memòria, 


        he invocat els favors de les muses esquives, 


        i l’única resposta que tinc entre les mans 


        és un grapat de cendra que abans fou foc vibrant. 


        Perdut al laberint dels dies i els treballs, 


        soc ombra entre les ombres, petjada sobre el buit, 


        reflex esmorteït d’enigmes il·legibles 


        com l’atzar o el destí, el dolor o el desig. 


        Soc crit emmordassat pels meus propis fantasmes, 


        sovint serf, i no l’amo, de les meues paraules. 


        No sé on és la sortida ni el cau del Minotaure, 


        ni tampoc els paisatges que amaga la muralla: 


        ¿l’infern, el paradís, el no-res infinit?, 


        ¿un estol de vaixells encallats al desert?, 


        ¿un pont sense baranes que s’endinsa en la mort?, 


        ¿o la pedra angular d’una fe profanada? 


        Tant se val si els misteris mai no em són revelats, 


        Sara, perquè en tu trobe, dolcíssima Ariadna, 


        en la teua alegria pletòrica de viure, 


        el fil de llum invicte que em penetra i desglaça 


        i em retorna el doll pur d’una font insondable 


        que enfonsa les arrels entre el somni i l’oblit. 

        Si pogués cloure els ulls i obrir, de bat a bat, 


        l’esguard al món dels somnis, a mans plenes beuria 


        de la font que s’escolta rere l’espill frondós, 


        en la riba impossible on naufragà Narcís. 


        Trist donzell solitari, no menys ara que abans, 


        reposa, inflat i blau, al llit obscur del riu, 


        cobert per un sudari trenat amb pètals pàl·lids. 


        Ningú vetlla el seu son, ningú plora el seu cos. 


        Tampoc no ho fan les nimfes, cansades d’evocar 


        passions impossibles entre llums de neó, 


        ampolles de ginebra i volutes de fum 


        que s’emporta la nit a cavall d’un vent gèlid, 


        de ràfegues irades, que avalota, sacríleg, 


        el silenci arrelat als grans arbres sagrats, 


        arrogants i temibles com els déus que els sembraren 


        i alhora recelosos de qui els puga ultratjar. 


        No anhele la llavor dels seus fruits enganyosos, 


        sinó el llamp o destral que els estelle d’un colp 


        en infinites pàgines de paraules ardents 


        giravoltant en èxtasi sobre un temple en ruïnes. 


        Benvingut siga el foc i el seu gest suïcida 


        enmig de l’harmonia imposada pels déus. 


        Benvingut siga el tedi si esdevé rebel·lia 


        o mà que llança pedres contra la pau del riu. 


        Benvinguda l’esquerda que revela la ràbia 


        segrestada en l’abisme d’unes pupil·les mortes. 


        Benvinguda, també, la fèrtil desmesura 


        i no la brisa dòcil que manté el foc domèstic 


        amb què es cou, tou i insípid, el pa de cada dia, 


        una brisa que incita a escanyar amb filferro 


        els càndids rossinyols que ignoren les tragèdies, 


        o a empényer amb dolçor contra l’esquena nua 


        de l’amor el punyal de la desconfiança, 


        o a assajar malabars amb tres pomes corcades 


        davant d’aquest semàfor en roig que m’il·lumina. 


        Potser açò últim siga el més aconsellable, 


        un exercici inútil de destresa circense 


        per a dissimular que em sagnen les genives 


        i que em cauen les ungles, en vol zigzaguejant, 


        de tant gratar la pell esquerpa de la serp 


        que em mostra, cargolant-se, els angles morts del sexe, 


        havent-me murmurat primer, amb ritme hipnòtic, 


        la llista interminable de plaers reprimits. 


        Potser sí, potser siga el més aconsellable 


        —o més que aconsellable, urgent i necessari—, 


        convèncer-me d’esprémer les màgiques mandràgores 


        que afloren als armaris arnats de la infantesa. 


        Si pogués cloure els ulls per un instant o sempre, 


        si pogués de debò, no em veuria forçat 


        a inventar mites nous, que no són sinó plagis, 


        ni a amagar-me en l’arbreda on hivernen els tigres, 


        fugint de l’ull etern que em somnia en secret, 


        immortal com la nit i les veus que la poblen, 


        immortal com aquesta ínfima fracció 


        d’un segon que retinc a la punta dels llavis 


        just abans d’escopir, de llevant a ponent, 


        miríades de sols mossegant-se la cua. 


        Alhora soc el vell i aquest infant que plora, 


        allò que ha estat forjat i encara per forjar, 


        la potència obscura que precedeix la llum 


        i també la llunyana radiació còsmica 


        que destrueix els marges que envolten l’infinit, 


        l’infinit que no cessa i que mai no envelleix, 


        com el temps deslliurat del passat i el futur, 


        com el temps, com el temps, com el temps, com el temps... 

